**Ո Ր Ո Շ ՈՒ Մ**

(գնումների գործընթացին մասնակցող անձին գնումների գործընթացին մասնակցելու իրավունք չունեցող մասնակիցների ցուցակում

ներառելու մասին)

ք. Երևան 18.07.2024թ.

ՀՀ քաղաքաշինության կոմիտեի գլխավոր քարտուղարի պարտականությունները կատարող Կարեն Անտոնյանս, ուսումնասիրելով ՀՀՔԿ-ԲՄԽԾՁԲ-24/1 ծածկագրով գնման ընթացակարգի (այսուհետև՝ Ընթացակարգ) փաստաթղթային փաթեթը, ինչպես նաև ՆՕՄ ՊՐՈՅԵԿՏ ՍՊ ընկերության (այսուհետ նաև՝ Մասնակից) վերաբերյալ գնումների գործընթացին մասնակցելու իրավունք չունեցող մասնակիցների ցուցակում գնումների գործընթացին մասնակցող անձանց ներառման հարցերը քննող հանձնաժողովի 2024 թվականի հուլիսի 10-ի նիստի N 1 արձանագրությամբ ներկայացված առաջարկությունը՝

**Պ Ա Ր Զ Ե Ց Ի**

1. ՀՀ քաղաքաշինության կոմիտեի կողմից կազմակերպվել է ՀՀ Արագածոտնի մարզի Ալագյազ համայնքում Մալխաս և Ռոման Ամոյանների անվան նոր մարզադպրոցի կառուցման նախագծանախահաշվային փաստաթղթերի մշակման խորհրդատվական ծառայության ձեռքբերման ՀՀՔԿ-ԲՄԽԾՁԲ-24/1 գնման ընթացակարգ, որին 2024 թվականի մայիսի 24-ին հայտ է ներկայացրել ՆՕՄ ՊՐՈՅԵԿՏ սահմանափակ պատասխանատվությամբ ընկերությունը (այսուհետ՝ Մասնակից):
2. Ընթացակարգի հրավերի 1-ին մասի 2.2.1 կետով մասնակցից պահանջվել է ներկայացնել քաղաքաշինական փաստաթղթերի ինժեներական բաժինների մշակման լիցենզիա և լիցենզիային կից բնակելի, հասարակական, արտադրական շենքերի ու շինությունների նախագծային փաստաթղթերի՝ էլեկտրամատակարարման, էլեկտրալուսավորման ներքին և արտաքին ցանցեր ոլորտի, ջրամատակարարման և ջրահեռացման ներքին և արտաքին ցանցեր ոլորտի, օդափոխության, ջեռուցման և օդի լավորակման համակարգեր ոլորտի և կապի օբյեկտների նախագծային փաստաթղթերի՝ հեռահաղորդակցության և ազդանշանային համակարգեր ներդիրներ:
3. Մասնակիցը հայտով ներկայացրած դիմում-հայտարարությամբ հավաստել է, որ բավարարում է Ընթացակարգի հրավերով սահմանված մասնակցության իրավունքի պահանջներին:
4. ՀՀ կառավարության 04.05.2017թ. N 526-Ն որոշմամբ հաստատված՝ գնումների գործընթացի կազմակերպման կարգի (այսուհետ՝ Կարգ) 67-րդ և հրավերի 8.21 կետերի պահանջներին համապատասխան, Մասնակցի կողմից ներկայացված տվյալների իսկությունը (լիցենզիայի ներդիրների մասով) ստուգելու նպատակով գնահատող հանձնաժողովի կողմից հարցում է կատարվել ՀՀ քաղաքաշինության կոմիտեի լիցենզավորման վարչություն:
5. ՀՀ քաղաքաշինության կոմիտեի լիցենզավորման վարչության կողմից տրված տեղեկատվության համաձայն՝ Մասնակիցը հայտը ներկայացնելու օրվա դրությամբ հրավերով պահանջվող լիցենզիայի ներդիրներից չունի կապի օբյեկտների նախագծային փաստաթղթերի՝ հեռահաղորդակցության և ազդանշանային համակարգեր ներդիրը, որը ներկայացրել է այլ կազմակերպության անունից՝ կցելով աշխատանքի կատարման պայմանագիր:
6. Ընթացակարգի գնահատող հանձնաժողովը, հիմք ընդունելով Կարգի 32-րդ կետի 6-րդ և 7-րդ ենթակետերի պահանջները, 08.07.2024թ. N 2-3 արձանագրության 1.1 կետով փաստել է, որ Մասնակցի կողմից հրավերով նախատեսված գնումներին մասնակցելու իրավունք ունենալու մասին հավաստումը որակվում է որպես իրականությանը չհամապատասխանող, մասնակցի հայտը գնահատել է անբավարար և մերժել։
7. Գնումների մասին օրենքով նախատեսված հրատարակման ենթակա տեղեկատվության հրապարակման նպատակով www.procurement.am հասցեով ինտերնետային կայքում գործող՝ ՀՀ ֆինանսների նախարարության տեղեկագրի Հաճախ ստացվող հարցադրումների վերաբերյալ տրամադրված պարզաբանումներ բաժնի Պատվիրատուների կողմից տրված հարցեր ենթաբաժնի 21-րդ կետի պարզաբանման համաձայն՝ հրավերով սահմանված պահանջներին պետք է բավարարի մասնակիցը, իսկ ենթակապալառուն չի հանդիսանում մասնակից:
8. Կարգի 32-րդ կետի 19-րդ ենթակետի համաձայն՝ հրավերով նախատեսված գնումներին մասնակցելու իրավունք ունենալու մասին հավաստումը որպես իրականությանը չհամապատասխանող որակվելու հանգամանքը համարվում է որպես գնման գործընթացի շրջանակում ստանձնված պարտավորության խախտում:

Հիմք ընդունելով վերոգրյալը և ղեկավարվելով «Գնումների մասին» օրենքի 6-րդ հոդվածի 1-ին մասի 6-րդ կետի «ա» պարբերությամբ և 6-րդ հոդվածի 2-րդ մասով, ինչպես նաև հաշվի առնելով, որ Մասնակիցը խախտել է գնման գործընթացի շրջանակում ստանձնած պարտավորությունը, որը հանգեցրել է գնման գործընթացին տվյալ մասնակցի հետագա մասնակցության դադարեցմանը՝

**ՈՐՈՇԵՑԻ**

1. ՆՕՄ ՊՐՈՅԵԿՏ ՍՊ ընկերությանը (ՀՎՀՀ՝ 01553657, հասցե՝ ք. Երևան, Աբովյան փող., 29շ., բն. 15) ներառել գնումների գործընթացին մասնակցելու իրավունք չունեցող մասնակիցների ցուցակում:
2. Սույն որոշման օրինակն ուղարկել ՀՀ ֆինանսների նախարարություն և Ընկերությանը,
3. Սույն որոշումը կարող է բողոքարկվել Երևան քաղաքի առաջին ատյանի ընդհանուր իրավասության դատարան՝ այն ստանալու օրվանից երեսուն օրվա ընթացքում։

